O‘zbekistonda mobil internet narxlari “oltin o‘rtalik”ni egallab turibdi

Facebook’dagi Central Asia sahifasi Markaziy Osiyodagi uyali aloqa operatorlari taqdim etayotgan mobil internet narxlari haqidagi ma’lumotni e’lon qildi.

 Grafik: Facebook / MyCentralAsia
Jadvalda ko‘rinib turibdiki, bir megabaytning o‘rtacha narxi UCell tarmog‘ida 0,96 sentni, Beeline’da bo‘lsa 1,25 sentni tashkil etadi. Bu ko‘rsatkichlarda mamlakatimizdagi uyali aloqa operatorlari Markaziy Osiyodagi boshqa uyali  aloqa kompaniyalari orasida “oltin o‘rtalik”da turibdi. Ammo O‘zbekistonning UzMobile va Perfectum mobile uyali aloqa kompaniyalari taqdim qilayotgan mobil internet narxlari bu jadvalda aks ettirilmagan.
Tabiiyki, ijtimoiy tarmoqdagi foydalanuvchilar bu ma’lumotlarga nisbatan o‘z fikrlarini mazkur postga yozilgan izohlarida keltirishdi.
Masalan, ulardan biri Beeline abonenti ekanligi, 9 AQSh dollari evaziga 1000 megabaytlik internet-paket sotib olganligini, demak, jadvalda ko‘rsatilganidek bir megabayt narxi 1,25 emas, balki 0,9 sent bo‘lishini bildirgan. Bunga javoban sahifa ma’murlari bu yerda ko‘rsatilgan qiymat – operatorlar tomonidan taqdim etilayotgan internetning o‘rtacha narxi ekanligini bayon etishgan.
Sahifaning yana bir muxlisi Beeline’ning “Klik” tarifida har qanday internet-paketni xarid qilishda yana shuncha megabayt miqdorida tungi internet uchun bonus berilishini eslatgan.
Muhokamaning yana bir ishtirokchisi esa mazkur taqqoslash internetning keng tarqalganligini ko‘rsatmasligini ta’kidlagan. U Qirg‘izistonda 3G internetdan kam foydalanishlarini, chunki ko‘p jamoat joylarida bepul Wi-Fi internet nuqtalari borligini misol qilib keltirgan.